כבר כתבתי פה בכמה הזדמנויות שתמיד אני מחזיק בבית רוטב בולונז בהקפאה ובתקופות לפני הקורונה, כשהיינו צריכים לדאוג לארוחות צהרים לילדים אחרי בית הספר תמיד יש משהו מוכן. פאד קפאו הוא הבן דוד התאילנדי של הבולונז וכמו הרבה מאכלים תאילנדים, לוקח בדיוק כמה דקות להכין את המנה.
הדבר שאני הכי אוהב במנה הזאת, שאפשר להכין אותה כמנה אישית ואז להוסיף המון פלפלים חריפים או להתאים אותה לארוחה משפחתית ואז לוותר על החריף (אלא אם הילדים שלכם אוהבים חריף).
ההגשה הקלאסית של פאד קפאו זה על מצע של אורז לבן ומעל ביצת עין עם חלמון נוזלי שנועצים בו את המזלג וכל החלמון נוזל על המנה.
ישנם כמה כללים בסיסיים שקריטיים להצלחת המנה, אבל זאת אחת המנות הכי קלות ומהירות להכנה שאני מכיר. בגרסה הזאת הכנתי את המנה ללא פלפלים חריפים, אבל אם אתם אוהבים חריף – לכו עם זה עד הסוף.
תנו ללכת רגע צעד אחד אחורה ולספר מה זה פאד קפאו (PAD GRA PROW) – פאד קפאו זאת מנת רחוב תאילנדית של בשר בקר מוקפץ עם המון פלפלים חריפים ועם המון בזיליקום ושאר תבלינים. את המנה הקלאסית מכינים עם בזיל תאילנדי (בתמונה למטה) שאפשר להשיג לפעמים בשווקים או פשוט לגדל בגינה. זהו צמח מאוד עמיד שלא צריך תנאים מיוחדים, אבל גם בזיליקום רגיל יעשה יופי של עבודה.
נתחיל עם 4-5 שיני שום גדולות שאותן אפשר לכתוש בכותש שום, לקצוץ דק או לכתוש במכתש ועלי. אני הוספתי למנה פלפל צ׳ילי קטן שהסתבר שלא היה חריף כלל, אז אם תמיד שווה לבדוק את החריפות של הפלפלים לפני שאתם מוסיפים אותם. אם אתם משתמשים במכתש ועלי, הוסיפו חצי כפית מלח לכתישה וזה יקל על הכתישה.
הדבר האחרון שנכין מראש לפני תחילת בישול המנה זה פריסה של בצל אחד לטבעות ועוד פלפל אדום אחד שנפרוס לרצועות דקות. אחרי שסיימתם את זה, יש לכם עוד 6-7 דקות עד לארוחת הצהרים.
למה אין מילה בעברית ל- Steer and Fry? איך להקפיץ פאד קפאו?
אם אתם מכינים כמות גדולה של בשר חלקו אותה לשניים במהלך ההקפצה על מנת לא לקרר את הווק ורק בסוף לאחד את הכל.
כאשר הווק חם מאוד, נוסיף 2 כפות שמן יחד עם הבצל, השום והפלפל ונטגן תוך כדי ערבוב מתמיד עד לריכוך הירקות.
כאשר הירקות רכים, נוציא אותם לצלחת ונכניס לווק חצי ק״ג של בשר בקר טחון ונטגן אותו תוך כדי הפיכה שלו לפירורים קטנים עד שהבשר משנה את צבעו לאפרפר וניזהר לא לטגן יותר מידי עד למנת לא לייבש את הבשר.
כאשר הבשר מוכן, נחזיר את הירקות לווק ונערבב היטב. נוסיף 2 כפות של רוטב סויה, כף של רוטב דגים וכפית סוכר חום. אני ממליץ בחום להחזיק בקבוק בבית. מחזיק לנצח ומוסיף טעמים מעולה למנות אסייאתיות.
זה הזמן לטעום את הבשר ולתקן תיבול לפי הצורך. כשהבשר מוכן ומאוזן מבחינת טעמים, נוסיף חופן גדול של עלי בזיליקום לווק, נכבה את הלהבה ונערבב את עלי הבזיליקום עד שהם יצטמקו מהחום.
עכשיו כשמנה מוכנה, יש לכם אופציה להכין ביצת עין עם חלמון נוזלי ולהניח את הביצה על המנה ממש לפני ההגשה.
לפרוס את הבצל לטבעות דקות.
לחתוך את הפלפל לרצועות דקת.
לקלוף את השום ולקצוץ / לכתוש אותו יחד עם המלח.
להלהיט ווק וכאשר הווק חם להוסיף את השמן, הבצל, השום והפלפל האדום.
לטגן תוך כדי ערבוב עד לריכוך הירקות ולהעביר לצלחת.
להוסיף את הבשר לווק ולטגן עד שהבשר מאפיר. להקפיד לפורר את הבשר.
להחזיר את הירקות ואת שאר התיבול, לערבב ולתקן תיבול.
יופי של מתכונים!.